REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj: 06-2/336-13

16. januar 2015. godine

B e o g r a d

ZAPISNIK

15. SEDNICE ODBORAZA OBRAZOVANjE, NAUKU, TEHNOLOŠKI RAZVOJ

I INFORMATIČKO DRUŠTVO, ODRŽANE 15. JANUARA 2015. GODINE

Sednica je počela u 11,00 časova.

Sednicom je predsedavala mr Aleksandra Jerkov, predsednica Odbora.

Sednici su prisustvovali članovi Odbora: Ljubiša Stojmirović, Marko Atlagić, Irena Aleksić, Vladimir Orlić, Nevenka Milošević, Jelisaveta Veljković, Ninoslav Stojadinović, Milena Bićanin, Riza Halimi, Mileta Poskurica, Nebojša Petrović, Anamarija Viček i Olena Papuga.

Sednici Odbora su prisustvovali zamenici članova Odbora: Gordana Topić (Žarko Obradović) i Miletić Mihajlović (Dijana Vukomanović).

Sednici Odbora nije prisustvovao Milan Knežević, niti njegova zamenica.

D n e v n i r e d

1. Razmatranje Predloga liste kandidata za izbor članova Nacionalnog saveta za visoko obrazovanje.

2. Razno.

Pre prelaska na razmatranje dnevnog reda Odbor je, bez primedbi, usvojio zapisnik 13. sednice Odbora (13 glasova za, jedan uzdržan) i zapisnik 14. sednice Odbora (14 glasova za, jedan uzdržan).

 Prva tačka dnevnog reda - **Razmatranje Predloga liste kandidata za izbor članova Nacionalnog saveta za visoko obrazovanje**

Aleksandra Jerkov,jeu okviru prve tačke dnevnog reda podsetila članove Odbora na tok, proceduru i ulogu Odbora u vezi sa izborom liste kandidata članova Nacionalnog saveta za visoko obrazovanje.

 Ninoslav Stojadinović, je istakao da su ovlašćeni predlagači podneli jedinstvenu listu i da samim tim Narodnoj skupštini nije ostavljena mogućnost da bira između više kandidata. On je kritikovao takvu praksu. Napomenuo je da prema njegovom mišljenju nisu ravnomerno zastupljeni predstavnici svih fakulteta (iz različitih oblasti) što bi da je slučaj, doprinelo kvalitetnijem sagledavanju problema i njihovom rešavanju, kao i da ima dosta kandidata koji su u penziji tj. nisu aktivni u nastavi već duži niz godina. Na kraju je rekao, da postoji mogućnost da kandidat pod rednim brojem 16, ukoliko bude bio izabran, bude u sukobu interesa s obzirom na funkcije koje trenutno obavlja.

 Miletić Mihajlović, je konstatovao da je zakonska procedura ispoštovana, ali da nažalost nema više kandidata od broja koji se bira kao i da KONUS nije vodio dovoljno računa o strukturi kandidata. S obzirom na činjenicu da je i ovog puta dostavljena jedinstvena lista sugerisao je da Odbor prilikom naredne izmene zakona ugradi odredbu kojom bi predagači bili obavezni da predlože više kandidata, s čime se Aleksandra Jerkov složila.

 Marko Atlagić, je podsetio na činjenicu da je i ranije insistirano da se predloži više kandidata, ali da je i ovog puta KONUS dostavio jedinstvenu listu. Kao ozbiljan problem istakao je, da među kandidatima nema pedagoga, a ovo, s obzirom da je pedagogija u visokom školstvu veoma važna. Rekao je da u celini prihvata predlog liste, ali je za to da Odbor uputi neku vrstu preporuke da se prilikom narednog predlaganja dostavi više kandidata od onog broja koji se bira.

 Na kraju diskusije, **Odbor je jednoglasno (16 glasova) odlučio da predloži Narodnoj skupštini da utvrđene liste kandidata, zajedno sa njihovim biografijama, dostavi Narodnoj skupštini kao zbirnu listu četiri ovlašćena predlagača, jer su se stekli uslovi za sprovođenje postupka za izbor 21 člana Nacionalnog saveta za visoko obrazovanje na period od četiri godine, po hitnom postupku u skladu sa članom 167. Poslovnika.**

 Za izvestioca Odbora na sednici Narodne skupštine određena je predsednica Odbora, mr Aleksandra Jerkov.

Druga tačka dnevnog reda – **Razno**

Aleksandra Jerkov, je u okviru druge tačke dnevnog reda informisala članove Odbora da je uoči novogodišnjih praznika imala kontakt sa kabinetom Srđana Verbića, ministra prosvete, nauke i tehnološkog razvoja, i da je tom prilikom uočen problem u vezi sa primenom člana 13. stav 3. tačka 5. Zakona o osnovama sistema obrazovanja i vaspitanja.Naime, prilikom predlaganja kandidata od strane ovlašćenih predlagača iz ove tačke, predložen je veći broj nastavnika – nastavnog osoblja visokoškolskih ustanova, a ne nastavnika – zaposlenih u ustanovama predškolskog, osnovnog i srednjeg obrazovanja, što je prema preovlađujućem mišljenju bila intencija zakonodavca. Zbog toga je neophodno doneti autentično tumačenje ovog člana. S tim u vezi, rekla je da je ona kao predsednica Odbora pripremila **Predlog za donošenje autentičnog tumačenja odredaba člana 13. stav 3. tačka 5. Zakona o osnovama sistema obrazovanja i vaspitanja** i da predlaže da ga članovi Odbora, nakon što se s njim upoznaju, potpišu i dostave Odboru za ustavna pitanja i zakonodavstvo na razmatranje.

 Ljubiša Stojmirović, složio se sa predsednicom Odbora, pre svega iz razloga što je u razgovorima koje je vodio sa nastavnicima – zaposlenima u ustanovama predškolskog, osnovnog i srednjeg obrazovanja upozoren na ovaj problem.

 Ninoslav Stojadinović, je podržao ovaj predlog, između ostalog i zbog toga što je u zakonodavstvima drugih zemalja ova praksa takođe primenjena.

 Marko Atlagić, je podržao podnošenje predloga za donošenje autentičnog tumačenja odredaba člana 13. stav 3. tačka 5. Zakona o osnovama sistema obrazovanja i vaspitanja i dodao da bi u cilju pronalaženja kvalitetnijeg materijalnog rešenja, Odbor trebalo da razmotri mogućnost izmene ovog člana imajući u vidu da je u dosadašnjoj praksi bilo dosta zloupotreba prilikom predlaganja kandidata.

 Nakon diskusije članovi Odbora su se dogovorili da potpišu predlog za donošenje autentičnog tumačenja odredaba člana 13. stav 3. tačka 5. Zakona o osnovama sistema obrazovanja i vaspitanja i podnesu ga Odboru za ustavna pitanja i zakonodavstvo na razmatranje.

 Aleksandra Jerkov, je dalje informisala članove Odbora da je u toku rasprava **o Nacrtu Zakona o udžbenicima** i da shodno dogovoru s jedne od prethodnih sednica Odbora, predlaže da se u dogovoru sa predstavnicima Ministarstva prosvete, nauke i tehnološkog razvoja za narednu sednicu pripremi Informacija o toku rasprave ovog zakona, kao i da se pripremi predlog odluke o organizovanju Javnog slušanja na ovu temu. Za javno slušanje bila bi aktuelna i tema o sprečavanju nasilja na sportskim priredbama.

 Marko Atlagić, je izneo mišljenje da bi Odbor trebalo da se izjašnjava o predstavkama građana koje dobija imajući u vidu značaj njihovog sadržaja.

 Nakon diskusije u vezi sa iznetim, u kojoj su učestvovali Aleksandra Jerkov, Ljubiša Stojmirović, Vladimir Orlić i Nevenka Milošević, **Odbor je zaključio da se formira radna grupa u sastavu: Marko Atlagić, koordinator, Aleksandra Jerkov, član, Milena Bićanin, Vladimir Orlić i Riza Halimi. Zadatak radne grupe bio bi da razmatra predstavke** koje su upućene Odboru i da jednom mesečno pred članove Odbora iznese predlog postupanja s tim u vezi.

 Sednica je završena u 12 časova i 20 minuta.

 SEKRETAR PREDSEDNICA

\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

 Dragomir Petković mr Aleksandra Jerkov